Hrvatska i SAD - novi jaki odnosi i čvrsto savezništvo
Posjet američkog predsjednika Georgea Busha Zagrebu protekao u vrlo srdačnoj i svečanoj atmosferi, čemu je pridonijelo i ovotjedno pozi
Američki predsjednik George Bush završio je dvodnevni posjet Hrvatskoj tijekom kojeg je uz razgovore s predsjednikom Stjepanom Mesićem i premijerom Ivom Sanaderom održao i govor na Trgu Svetog Marka. Posjet je protekao u vrlo srdačnoj i svečanoj atmosferi, čemu je pridonijelo i ovotjedno pozivanje Hrvatske u članstvo NATO saveza za što su se snažno zalagale Sjedinjene Države. U više javnih obraćanja i s američke i s hrvatske strane isticani su novi jaki odnosi između dvije zemlje, te njihovo savezništvo. To je došlo do izražaja u govorima koje su predsjednik Bush i premijer Sanader održali na Trgu Svetog Marka. Iz Zagreba izvještava Žorž Crmarić. Obraćajući se okupljenima na Trgu Svetog Marka predsjednik Bush je izrazio divljenje hrabrosti i upornosti hrvatskog naroda u njegovoj dugogodišnjoj borbi za slobodu. Još jednom im je čestitao na pozivu u članstvo u NATO-u i rekao: "Ukoliko bi bilo kakva opasnost zaprijetila vašem narodu, Amerika i NATO će stajati uz vas i nitko vam neće moći oduzeti vašu slobodu". Predsjednik Bush je pozdravio i predstojeće članstvo Albanije u uniji, te rekao da bi i Makedonija trebala zauzeti svoje mjesto u savezu čim je moguće prije. Napominjući da je NATO otvoren za sve zemlje regije, on je pozdravio pristupanje intenzivnijem dijalogu s Bosnom i Hercegovinom, te Crnom Gorom. Izrazio je i nadu da će "slobodna i napredna Srbija pronaći svoj put u obitelj europskih naroda, te u miru živjeti sa svojim susjedima". Pozdravljan burnim pljeskom oko tri tisuće ljudi okupljenih na Trgu Svetog Marka, američki predsjednik je zahvalio snagama Hrvatske, Albanije i Makedonije koje – kako je rekao – hrabro služe u Afganistanu pomažući afganistanskom narodu da ostvari slobodu. On je također pozdravio sudjelovanje albanskih i makedonskih snaga u Iraku. Obraćanje okupljenima na trgu predsjednik Bush je započeo zahvaljujući na toploj dobrodošlici: "Laura i ja smo ponosni što se nalazimo na teritoriju neovisne Hrvatske. Između naših zemalja stoje tisuće milja, ali smo mi ujedinjeni u dubokoj vjeri u Boga i u blagoslovu slobode koji nam je podario. I danas, na rubu velikog Jadrana stojimo zajedno kao jedan, slobodan narod." S iste govornice američkom predsjedniku i okupljenima se obratio hrvatski premijer Ivo Sanader koji je rekao da posjet gospodina Busha predstavlja "ispunjenje težnji mnogih hrvatskih naraštaja". On je rekao da je upravo Amerika, zajedno s drugima, pomogla da Hrvatska ostvari svoj san. "Ako vam kažem da stojite pred narodom u kojem su mnogi odrasli i sazrijevali uz Glas Amerike u ona teška i nesklona vremena komunističke diktature, znam da ćete razumjeti o čemu govorim." Hrvatski je premijer rekao da mir na jugoistoku Europe još nije potpun i da "još treba ulagati u saveznike slobode, demokracije i ravnopravnosti". Pozdravljajući također prisutne predsjednike i premijere Albanije i Makedonije – Bamira Topija i Branka Crvenkovskog, te Salija Berishu i Nikolu Gruevskog – Sanader je rekao da i narodi u jugoistočnom susjedstvu imaju pravo ostvariti svoj san. Na to imaju pravo i narodi Bosne i Hercegovine i Crne Gore, a Kosovo ima pravo živjeti u novom demokratskom poretku. "Srbija je platila cijenu svoje promašene bivše politike i Srbija ne samo da ima pravo, već će, uvjeren sam, i pokazati da je spremna na novu budućnost," rekao je hrvatski premijer. Ubrzo nakon govora održanih na Trgu Svetog Marka, predsjednik Bush je otputovao iz Zagreba. U zračnoj luci Pleso pozdravio se s pripadnicima hrvatske postrojbe koja sudjeluje u NATO-voj misiji u Afganistanu, nakon čega je – u 13:40 – Air Force One poletio za Soči. Za Glas Amerike, iz Zagreba Žorž Crmarić.